b'\n_START_ARTICLE_\nTetraklorkulstof\n_START_SECTION_\nFremstilling\n_START_PARAGRAPH_\nDet meste tetraklorkulstof fremstilles ved at man lader klor og carbondisulfid reagere ved 105-130\xc2\xa0\xc2\xb0C. Tetraklorkulstof dannes desuden som biprodukt ved fremstillingen af methylenklorid og kloroform.\n_START_SECTION_\nTekniske anvendelser\n_START_PARAGRAPH_\nI begyndelsen af det 20. \xc3\xa5rhundrede fandt tetraklorkulstof udbredt anvendelse som opl\xc3\xb8sningsmiddel p\xc3\xa5 renserier, som medium i k\xc3\xb8leanl\xc3\xa6g og til brandbek\xc3\xa6mpelse. P\xc3\xa5 et tidspunkt blev man klar over skadevirkninger ved p\xc3\xa5virkning af stoffet, og siden omkring 1940 har man udfaset det til fordel for mindre skadelige alternativer. Tetraklorkulstof blev dog stadigv\xc3\xa6k brugt som drivgas i spayd\xc3\xa5ser og som pesticid i kornoplag._NEWLINE_F\xc3\xb8r Montreal-protokollen blev tetraklorkulstof brugt til at fremstille k\xc3\xb8lemedierne freon R-11 og freon R-12, men disse stoffer s\xc3\xb8ges nu udfaset fordi de skader det lag af ozon i atmosf\xc3\xa6ren som beskytter livet p\xc3\xa5 Jorden mod Solens ultraviolette lys. Tetraklorkulstof bruges dog stadig i fremstillingen af mindre skadelige k\xc3\xb8lemedier.'